**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. január 29-i ülésére**

**Javaslat Duális Felsőoktatási Képzési és Kutató Központ létrehozására**

2012. decemberében a Kormány az 1667/2012.(XII.20) Korm. határozatával Szombathely- Zalaegerszeg –Szentgotthárd térségét Nyugat-Pannon Járműipari és Mechatronikai Központ néven kiemelt járműipari térséggé nyilvánította azzal a céllal, hogy a térségben a gépipar és elektronikai ipar fejlesztéséhez kapcsolódó intézkedéseket prioritásként kezelve lássák el minisztériumi szinten.

A fenti kormányhatározatra alapozva Szombathely Megyei Jogú Város Önkormányzata, a Nyugat-magyarországi Egyetem, továbbá a Nyugat-pannon térség meghatározó vállalatai 2013. november 22. napján megállapodást kötöttek a szombathelyi mérnöki képzés megteremtésére. A megállapodás egy alulról, a vállalatok irányából induló kezdeményezés realizálódásának első pontja volt.

A megállapodásban a Felek elhatározták, hogy a Nyugat-magyarországi Egyetem Természettudományi Karán szombathelyi képzési hellyel gépészmérnöki BSc. alapképzést indítanak. A mérnökképzés - a Kormány által is preferált - duális képzés formájában valósul meg, amely a gyakorlati ismeretek tanrendbe történő integrálása révén erősíti az üzleti szféra és a felsőoktatási intézmények kapcsolatát, ezáltal az intézmények versenyképességét, a diákok elhelyezkedési lehetőségét.

A megállapodásban célként fogalmazta meg az egyetem, a város és az együttműködő cégek részvételével duális képzési központ kialakítását.

A Duális Felsőoktatási Képzési és Kutató Központ (a továbbiakban *DFKKK*) a térség nagyvállalataival, a Nyugat-magyarországi Egyetemmel, a Nyugat-pannon Járműipari és Mechatronikai Központtal szorosan együttműködve végezné tevékenységét az alábbiak szerint.

1. A DFKKK alapvető feladata lenne a duális felsőoktatási igények kiszolgálása, amely tevékenység kiterjedne:

* a hallgatók duális képzésre történő beiskolázási folyamatának megszervezésére és lebonyolítására a vállalatok és az intézmény szoros együttműködésében megvalósuló új típusú marketing és kommunikációs tevékenységre épülő közös, egységes elvek alapján történő kiválasztási folyamat alapján;
* a duális képzésben résztvevő hallgatók oktatásszervezési feladatainak ellátására, az évfolyamokért, a BSC és duális képzésben megjelenő tantárgyakért felelős, és a vállalatokhoz kötődő szereplők együttműködésének koordinálására, a képzés hatékonyságának folyamatos ellenőrzésére, a lemorzsolódó, átjelentkező hallgatók kezelésére;
* a képzés duális részéhez kapcsolódó oktatásfejlesztési, módszertani és tananyag-fejlesztési feladatok ellátására, vállalati tananyag-fejlesztési sztenderdek kidolgozására a duális képzésben a vállalati oldalon résztvevő oktatók módszertani felkészítésében;
* a duális képzéssel kapcsolatos visszacsatolási folyamatok működtetésére, a képzéssel kapcsolatos tapasztalatok megszerzésére, megosztására, a duális képzéshez kapcsolódó egyeztető fórumok, képzési konferenciák hallgatói szakkollégiumok szervezésére;
* kis- és középvállalkozásoknak a duális képzéshez való kapcsolódósát segítő, ennek kereteit megteremtő tevékenységre;
* a képzésben résztvevő cégeknek a duális felsőoktatási képzés keretében tervezett minősítési folyamatban való segítésére, az arra történő felkészítésre.

E területen hosszú távú cél a Nyugat-pannon kiemelt járműipari térségben egy a duális felsőoktatást támogató módszertani központ kialakítása, amelyben a magyar duális felsőoktatás számára felhasználható „jó gyakorlatok” (best practice) és „know-how”-k kerülnek kifejlesztésre.

1. További feladata lenne a duális képzésben résztvevő vállalatokkal közösen szervezett kutatás-fejlesztési tevékenységek lebonyolítása, amelyhez kívánatos megoldás lenne egy – a duális képzésben résztvevő vállalatok igényeihez igazodó – laboratóriumi háttér kialakítása.

Ennek rendelkezésre állását követően legfontosabb feladat a térségben működő vállalatok K+F jellegű szakmai munkáinak megoldása az egyetemi oktatók és a duális képzésben résztvevő hallgatók bevonásával, projekt feladatok, tudományos diákköri dolgozatok, diplomamunkák formájában.

A kutatás-fejlesztési feladatok és a duális képzés ily módon történő összekapcsolása lehetőséget adna a szombathelyi műszaki kompetencia centrum folyamatos, valós piaci igényeken alapuló kialakítására, és az ipari kutatási igényeknek a duális oktatásba történő visszacsatolására, hiszen „a ma kutatása, a holnap technológiája”.

E területen a hosszú távú cél a duális képzésben résztvevő vállalatokkal közös technológiák és szabadalmak kifejlesztése, amely annak révén, hogy a vállalatok érdekeltté válnak a felsőoktatásba történő befektetésre, erősíti a képzések terén a duális együttműködést.

1. Fentiek mellett szükséges, hogy a Nyugat-pannon kiemelt járműipari térségben a duális műszaki képzésfejlesztéshez kapcsolódó pályázatok koordinálását a DFKKK végezze!

Az így létrehozott egységen keresztül Szombathely Megyei Jogú Város Önkormányzata, a térség nagyvállalatait tömörítő Nyugat-pannon Járműipai és Mechatronikai Központtal együttműködve, a források által biztosított lehetőségeket maximálisan kiaknázva a régióban versenyképes gazdasági környezetet, fejlett infrastrukturális hátteret és vonzó, jól képzett munkaerőbázissal rendelkező várost tud kialakítani.

Az előzőekben részletezett célok hatékony megvalósítása, és annak érdekében, hogy a DFKKK ne kizárólag a Nyugat-magyarországi Egyetem gépészképzésében, hanem más képzések szervezési feladataiban is közreműködhessen, a DFKKK-t a - város 100 %-os tulajdonában lévő, jelenleg is oktatási, szakképzési feladatokat ellátó - Savaria Szakképzés-fejlesztési és Felnőttképző Központ Kiemelkedően Közhasznú Nonprofit Kft. (a továbbiakban: Kft.) *szervezetileg és szakmailag* önálló egységeként javasolt létrehozni. A DFKKK tevékenysége megkezdéséhez szükséges infrastrukturális feltételek (elhelyezés) a Kft. Akacs Mihály u. 8-10. szám alatti épületében biztosíthatóak. Az elkövetkező időszak egyeztetései, lehetőségei alapján határozható meg a szükséges laboratóriumi háttér helyszíne, megvalósításának időpontja.

A javaslat szerint a DFKKK és a Kft. jelenlegi tevékenysége egymástól mind szakmailag, mind pénzügyileg elkülönül: a Kft. eddigi tevékenységét továbbra is az ügyvezető koordinálja, ugyanakkor a DFKKK igazgatója területét érintően önállóan jár el szakmai kérdésekben, a DFKKK részére biztosított források erejéig jogosult kötelezettséget vállalni, szerződést kötni, továbbá önálló munkáltatói jogkörrel rendelkezik az e területen foglalkoztatottak vonatkozásában.

A folyamatban lévő pályázati lehetőségekre tekintettel a Duális Felsőoktatási Képzési és Kutató Központot már 2015. február 1. napjával indokolt létrehozni. A DFKKK szakmai vezetésére a határozati javaslatban foglaltak szerint Dr. Németh István urat cégvezetői munkaviszony keretében javasolom megválasztani. Dr. Németh István a  Nyugat-magyarországi Egyetem Természettudományi Karának docense, tudományos és gazdasági dékánhelyettese, szakmai életútját a Közgyűlésen fogom ismertetni.

Az újonnan megjelenő feladatokra és az ehhez szükséges új struktúrára tekintettel a Kft. elnevezését, alapító okiratát, szervezeti és működési szabályzatát módosítani szükséges.

A Kft. módosításokkal egybeszerkesztett alapító okirata az előterjesztés 1. számú, a módosításokkal egységes szerkezetbe foglalt Szervezeti és Működési Szabályzata az előterjesztés 2. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, a **Duális Felsőoktatási Képzési és Kutató Központot** létrehozását támogatni, és a határozati javaslatot elfogadni szíveskedjék.

**Szombathely, 2015. január „ ”**

**(: Dr. Puskás Tivadar :)**

HATÁROZATI JAVASLAT

**…/2015. (I. 29.) Kgy. számú határozat**

1. Szombathely Megyei Jogú Város Közgyűlése a „Javaslat Duális Felsőoktatási Képzési és Kutató Központ létrehozására” című előterjesztést megtárgyalta, és elhatározza, hogy 2015. február 1. napjával - a Savaria Szakképzés-fejlesztési és Felnőttképző Központ Kiemelkedően Közhasznú Nonprofit Kft. szervezetileg, szakmailag és pénzügyileg önálló egységeként - Duális Felsőoktatási Képzési és Kutató Központot hoz (DFKKK) létre.

2. A Közgyűlés a DFKKK vezetésére cégvezetői munkakörben Dr. Németh Istvánt (anyja neve: Horváth Marianna, születési ideje: 1971.08.23., lakcíme: 9700 Szombathely, Felsőőr u. 24.) nevezi ki határozatlan időre. A Közgyűlés úgy dönt, hogy a cégvezető feladatait bruttó …………………-Ft munkabér ellenében látja el, egyéb juttatásait pedig a Közgyűlés által jóváhagyott mindenkor hatályos Javadalmazási Szabályzat állapítja meg.

3. A Közgyűlés az 1. pontban foglalt szervezeti változásra és feladatbővülésre tekintettel a Savaria Szakképzés-fejlesztési és Felnőttképző Központ Kiemelkedően Közhasznú Nonprofit Kft. módosításokkal egységes szerkezetbe foglalt alapító okiratát az előterjesztés 1. számú, a módosításokkal egységes szerkezetbe foglalt Szervezeti és Működési Szabályzata az előterjesztés 2. számú melléklete szerinti tartalommal jóváhagyja.

4. A Közgyűlés felhatalmazza a polgármestert, hogy a cégvezetővel a munkaszerződést, illetőleg a módosításokkal egységes szerkezetbe foglalt dokumentumokat aláírja.

**Felelős:** Dr. Puskás Tivadar polgármester

Molnár Miklós alpolgármester

Dr. Károlyi Ákos aljegyző

/a végrehajtás előkészítéséért:

Dr. Telek Miklós, a Kabinetiroda vezetője,

Lakézi Gábor, a Városüzemeltetési Osztály Vezetője,

dr. Bencsics Enikő, az Egészségügyi és Közszolgálati Osztály vezetője,

Bálint András a Savaria Szakképzés-fejlesztési és Felnőttképző Központ Kiemelkedően Közhasznú Nonprofit Kft. igazgatója/

**Határidő:** 2015. február 28.